L-Assoċjazjoni Publju ta' Malta weħħlet tabelli mal-bieb u l-faċċata tal-Kurja Matul il-lejl li għadda, membri tal-Assoċjazzjoni Publju ta’ Malta weħħlu tabelli b’versi mill-bibja mal-bieb u l-faċċata tal-Kurja tal-Arċisqof fil-Furjana. Fi stqarrija, l-Assoċjazzjoni qalet li għamlet dan bħala ‘protesta paċifika’ għall- ittra pastorali tal-Isqfijiet dwar iż-żjara tal-Papa Franġisku f’Malta u li nqrat fil-knejjes kollha f’Malta u Għawdex matul dan tmiem il-ġimgħa. L-Assoċjazzjoni nnutat il-fatt kif minkejja li din tiffoka fuq is-silta mill-Atti tal-Appostli dwar in-nawfraġju ta’ San Pawl f’Malta u l-laqgħa li tawh il-Maltin, l-isqfijiet jonqsu milli jsemmu lil San Publju, il-Prinċep tal-Gżira. L-istqarrija tinsisti li kien Publju li laqa’ lill-Pawlu u lill-276 persuna li kienu fuq il-ġifen. Huma saħqu li Publju seta’ tefa’ l-ħabs lil dawk li ma’ Pawlu kienu priġunieri u kienu fi triqithom lejn Ruma, iżda ma għamilx dan. “L-umanità tiegħu impressjonat lil Luqa (li kiteb l-Atti) u faħħru għall-virtuwijiet tiegħu,” saħqet l-Assoċjazzjoni. Huma insistew li Publju, apparti li huwa figura reliġjuża huwa wkoll importanti għall-istorja ta’ Malta. Apparti li huwa l-ewwel Malti uffiċjalment iddokumentat, skont it-tradizzjoni, Pawlu kien għamlu l-ewwel Isqof ta’ Malta. “Bis-saħħa ta’ Publju, Malta laqgħet lil Pawlu u kkonvertiet għall-Kristjaneżmu,” saħqet l-Assoċjazzjoni. L-Assoċjazzjoni, irreġistrata bħala NGO twaqqfet tmien snin ilu bil-għan li Publju jingħata l-attenzjoni u l-importanza li jistħoqqlu. Fi kliem l-Assoċjazzjoni, Publju huwa l-preduċessur tal-President tar-Repubblika u l-Arċisqof. Kien għalhekk li appellaw biex waqt din iż-żjara tal-Papa f’Malta, Publju jingħata l-importanza li jistħoqqlu.